32002D0111
L 041/43
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 февруари 2002 година
за изменение на Директива 92/33/ЕИО във връзка с удължаване на дерогацията по отношение на условията за внос на зеленчуков размножителен и посадъчен материал от трети страни
(нотифицирано под номер С(2002) 427)
(текст от значение за ЕИП)
(2002/111/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 92/33/ЕИО от 28 април 1992 г. относно търговията със зеленчуков размножителен и посадъчен материал, различен от семена (1), последно изменена с Решение 1999/29/ЕО на Комисията (2), и по-специално член 16, параграф 2, втора алинея от нея,
като има предвид, че:
(1)
В изпълнение на член 16, параграф 1 от Директива 92/33/ЕИО Комисията трябва да реши дали зеленчуковият размножителен и посадъчен материал, различен от семена, произведен в трети страни и даващ същите гаранции по отношение на наложените на доставчика задължения, идентичността, характеристиките, средата на отглеждане, опаковката, условията и редът на контрол, маркирането и пломбирането, е еквивалентен във всички тези отношения на произведения в Общността зеленчуков размножителен и посадъчен материал, различен от семена, и дали отговаря на изискванията и условията на директивата.
(2)
Въпреки това наличната информация за прилаганите в трети страни условия е все още недостатъчна, за да даде възможност на Комисията да приеме на този етап такова решение по отношение на която и да е трета страна.
(3)
С цел да се предотврати дезорганизация на търговията, държавите-членки, които внасят от трети страни зеленчуков размножителен и посадъчен материал, различен от семена, трябва да бъдат упълномощени да продължат да прилагат спрямо тези продукти условия, еквивалентни на тези, приложими по отношение на подобни продукти, получени в Общността, в съответствие с член 16, параграф 2 от Директива 92/33/ЕИО.
(4)
Периодът за прилагане на дерогацията, предвидена в член 16, параграф 2, първа алинея от Директива 92/33/ЕИО, който беше удължен до 31 декември 2001 г. с Решение 1999/29/ЕО, следва да бъде допълнително удължен.
(5)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
В член 16, параграф 2, първа алинея от Директива 92/33/ЕИО датата „31 декември 2001 г.“ се заменя с „31 декември 2004 г.“.
Член 2
Адресати на настоящото решение са държавите-членки.
Съставено в Брюксел на 11 февруари 2002 година.